先兄叔逢種花盆池秋初開一朵二姪感悼成韻作柏梁體答之
作者：程公許
朝代：宋

paragraphs: 懷昔三昆皆青春，揮毫翻水驚鬼神。
我方丱角瞠後塵，有如奔林鹿甡甡。
高堂壽朋鬢嚲銀，時節歌舞綵服新，二十年間存幾人。
叔氏終老一葛巾，盆池折花秋中旬。
共房感我雙瓜辛，無窮生意根陳陳。
寸卉雖微均我身，壅培涵浸宜及辰。
一氣之運屈必伸，子如不信有蒼旻。